P. Farkas, poslanec: (2002-05-14):
Uvedený návrh bol doručený poslancom Národnej rady v stanovenej lehote, čím boli splnené podmienky určené § 70 ods. 1 zákona Národnej rady o rokovacom poriadku, t. j. doručenie návrhu najmenej 15 dní pred schôdzou Národnej rady, na ktorej sa uskutoční jeho prvé čítanie. Predseda Národnej rady posúdil uvedený návrh podľa § 70 ods. 1 zákona o rokovacom poriadku a podľa legislatívnych pravidiel a zaradil ho na rokovanie 60. schôdze Národnej rady. Ako spravodajca v prvom čítaní si osvojujem stanovisko, že predmetný návrh spĺňa z formálnoprávnej stránky všetky náležitosti návrhu zákona uvedené v § 67 a 68 zákona Národnej rady o rokovacom poriadku Národnej rady Slovenskej republiky, ako i náležitosti určené v legislatívnych pravidlách. Z hľadiska vecného zastávam stanovisko, že predložený návrh zákona rieši závažnú problematiku, ktorú je potrebné upraviť spôsobom, ako sa navrhuje v predmetnom návrhu. V hlasovaní po rozprave potom budem, pán predsedajúci, odporúčať prerokovať uvedený návrh zákona v druhom čítaní a prideliť ho ústavnoprávnemu výboru, výboru pre verejnú správu a výboru pre ľudské práva a výboru pre financie, rozpočet a menu ako gestorskému výboru prerokovať v druhom čítaní. Ďakujem. I. Presperín, podpredseda NR SR: Ďakujem, pán spravodajca. Otváram všeobecnú rozpravu o tomto bode programu. Písomne nie je nikto prihlásený. Ústne sa hlásia dvaja páni poslanci: pán poslanec Maxon, pán poslanec Bajan. Pýtam sa, ešte niekto? Nie. Končím možnosť prihlásiť sa do rozpravy ústne. Ako prvý – pán poslanec Maxon. M. Maxon, poslanec: Ďakujem pekne. Pán spravodajca prezentoval názor, že zrejme bude optimálne upraviť v zákone o rozpočtových pravidlách č. 303 taký postup a takú metodiku, ako sa v samotnej predlohe navrhuje. V zásade asi nemožno mať voči tomu námietky. Skôr už zo samotného znenia novely č. 303 mi tak akosi vychádza, že sa väčší dôraz kladie na rozpočtovanie výdavku, resp. odvodu, ktorý budeme musieť odviesť do Európskej únie. A to je aj jeden z kľúčových dôvodov, prečo na tom trvajú. Pretože ten odvod musí byť v každom prípade rozpočtovaný v členskej organizácii. Už trošku menší dôraz sa dáva na rozpočtovanie príjmu, ktorý z centrálnych fondov Európskej únie dostaneme. Viete, že v týchto dňoch je mimoriadne aktuálna intenzívna diskusia v Českej republike, pretože im vychádza zatiaľ záporné saldo pri vstupe do únie. A práve včera komisia vedená generálnou riaditeľkou sekcie Ministerstva financií Českej republiky veľmi ostro a tvrdo argumentovala a protestovala proti tomu, že nie je možné, aby v prvom roku vstupu do Európskej únie to rozpočtované saldo bolo záporné. Takže majme legislatívne na pamäti aj túto oblasť a uvažujme nad tým, či sa to nedá nejakým spôsobom legislatívne zabezpečiť, aby tá naša požiadavka vyplývala z našich právnych predpisov legitímne a aby nemohla mať v tých prvých prístupových rokoch záporné saldo. I. Presperín, podpredseda NR SR: Ďakujem. Ďalej – pán poslanec Bajan, z miesta. V. Bajan, poslanec: Ďakujem pekne, pán predsedajúci. Nadviažem len na pripomienku, ktorú som mal vo výbore. Pán minister, tým, že máme otvorenú tú 303-ku, by sme mohli využiť vo výbore možnosť pozrieť sa na dátumy, resp. na skutočnosť, na dátumy, ktoré sú v zákone v súvislosti s prípravou štátneho rozpočtu, resp. predloženia štátneho rozpočtu do Národnej rady na tento rok. Bolo by dobré, keby vaši odborní pracovníci, ktorí prídu do výboru, v prípade, že by ste z nejakých dôvodov boli inde ako vo výbore, aby boli pripravení na túto tému diskutovať, lebo je to trošku nad rámec otvorených paragrafov tejto novely. Ďakujem. I. Presperín, podpredseda NR SR: Ďakujem. Vyhlasujem rozpravu za skončenú. Pán minister, chcete reagovať? Nie. Pán spravodajca? Nie. Prerušujem rokovanie o tomto bode programu. Vážení páni poslanci, panie poslankyne, preberieme ešte tlač 1482 a 1491 a po nich pristúpime k hlasovaniu o jednotlivých bodoch. Chcem vás požiadať, aby ste v zmysle dohody, ako bola uvedená, prišli do rokovacej sály. Ďalej budeme rokovať v prvom čítaní o vládnom návrhu zákona, ktorým sa mení a dopĺňa zákon č. 530/1990 Zb. o dlhopisoch v znení neskorších predpisov a mení a dopĺňa sa zákon č. 483/2001 Z. z. o bankách a o zmene a doplnení niektorých zákonov . Vládny návrh zákona ste dostali ako tlač 1482. Návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady č. 1681. Vládny návrh zákona uvedie minister financií Slovenskej republiky František Hajnovič. Prosím, pán minister, ujmite sa slova. F. Hajnovič, minister financií SR: Ďakujem. Vážený pán predsedajúci, vážená Národná rada, dovoľte mi, aby som v prvom čítaní uviedol novelu zákona o dlhopisoch a zákona o bankách. Vládnym návrhom zákona sa v článku 1 upravujú podmienky vedenia zoznamu majiteľov dlhopisov znejúcich na meno, zrušuje sa povoľovanie na vydanie emisií dlhopisov s lehotou splatnosti do jedného roka a komunálnych obligácií, ktoré to povolenie udeľuje dnes Úrad pre finančný trh. Upravuje sa povinnosť emitenta dlhopisov predložiť emisné podmienky dlhopisov Úradu pre finančný trh a Národnej banke Slovenska do 15 dní odo dňa začiatku ich vydávania. Upravujú sa podmienky vydávania, splácania a vyplácania výnosov štátnych dlhopisov. V súvislosti so vznikom vyšších územných celkov a súvisiacich zmien v zákone Národnej rady Slovenskej republiky č. 303/1995 Z. z. o rozpočtových pravidlách v znení neskorších predpisov, ktoré umožnili poskytnutie komunálneho úveru vyšším územným celkom, sa upravuje spôsob a podmienky vydávania komunálnych obligácií pre vyššie územné celky a obce. Ďalej sa upravujú podmienky výkonu dohľadu, ako aj pokuty a opatrenia na nápravu za porušenie povinností uložených týmto zákonom. V článku 2 predloženej novely sa mení zákon o bankách. Upravuje sa definícia komunálneho úveru, zosúlaďujú sa príslušné ustanovenia zákona o bankách so zmenami vykonávanými v zákone č. 367/2000 o ochrane pred legalizáciou príjmov z trestnej činnosti a o zmene a doplnení niektorých zákonov v znení zákona č. 566/2001, t. j. mení sa povinnosť banky pri každom obchode zisťovať vlastníctvo prostriedkov použitých klientov, zo sumy 100 000 korún na sumu rovnajúcu sa najmenej 15 000 euro, teda asi 650 000 korún. Upravuje sa povinnosť banky alebo pobočky zahraničnej banky uchovávať doklady z desiatich na päť rokov. Súčasne sa navrhovaným zákonom dáva znenie zákona č. 530/1990 Zb. o dlhopisoch v znení neskorších predpisov do súladu s právnym stavom, ktorý vznikne zmenami súvisiacich zákonov, najmä zákona č. 330/2000 o burze cenných papierov, zákona č. 483/2001 o bankách a o zmene a doplnení niektorých zákonov. Vážená Národná rada, predložená novela by mala mať účinnosť od 1. augusta 2002. Dovoľte mi, aby som vás požiadal o podporu pre predložené novely a aby ste zákon posunuli do druhého čítania. Ďakujem. I. Presperín, podpredseda NR SR: Ďakujem, pán minister. Dávam slovo pánu poslancovi Milanovi Benkovskému, nech sa páči, ako spoločnému spravodajcovi. M. Benkovský, poslanec: Ďakujem za slovo, pán podpredseda. Vážené panie poslankyne, páni poslanci, dovoľte mi, aby som v zmysle zákona Národnej rady Slovenskej republiky č. 350/1996 Z. z. o rokovacom poriadku Národnej rady vystúpil k vládnemu návrhu zákona, ktorým sa mení a dopĺňa zákon č. 350/1990 Zb. o dlhopisoch v znení neskorších predpisov a mení a dopĺňa zákon č. 483/2001 Z. z. o bankách a o zmene a doplnení niektorých zákonov (tlač 1482), ako spravodajca výboru pre financie, rozpočet a menu. Uvedený návrh bol doručený poslancom Národnej rady v stanovenej lehote, čím boli splnené podmienky určené § 72 ods. 1 zákona Národnej rady o rokovacom poriadku, t. j. doručenie návrhu najmenej 15 dní pred schôdzou Národnej rady, na ktorej sa uskutoční jeho prvé čítanie. Predseda Národnej rady Slovenskej republiky posúdil uvedený návrh podľa § 70 ods. 1 zákona Národnej rady a podľa legislatívnych pravidiel a zaradil ho na rokovanie 60. schôdze Národnej rady Slovenskej republiky. Ako spravodajca v prvom čítaní si osvojujem stanovisko, že predmetný návrh spĺňa z formálnoprávnej stránky všetky náležitosti návrhu zákona uvedené v § 67 a 68 zákona Národnej rady o rokovacom poriadku, ako i náležitosti v legislatívnych pravidlách. Z hľadiska vecného zastávam stanovisko, že predložený návrh zákona rieši závažnú problematiku, ktorú je potrebné upraviť spôsobom, ako sa navrhuje v predmetnom návrhu zákona. Návrh zákona súvisí a realizuje záväzky vyplývajúce pre Slovenskú republiku z dohovoru o pristúpení k OECD, a preto po rozprave odporučím, aby Národná rada Slovenskej republiky podľa § 73 ods. 3 písm. c) rokovacieho poriadku prerokovala tento návrh v druhom čítaní, a zároveň odporučím, aby tento návrh bol okrem výboru pre financie, rozpočet a menu pridelený aj ústavnoprávnemu výboru a výboru pre verejnú správu. Pán predsedajúci, odporúčam, aby ste otvorili rozpravu. I. Presperín, podpredseda NR SR: Ďakujem, pán poslanec. Prosím, aby ste zaujali miesto pre spravodajcov. Otváram všeobecnú rozpravu o tomto bode programu. Písomne sa nehlásil nikto z poslancov. Pýtam sa, kto sa chce ústne prihlásiť? Nikto. Vyhlasujem rozpravu za ukončenú. Prerušujem rokovanie o tomto bode programu. Ďakujem, pán poslanec Benkovský. Pristúpime k prvému čítaniu o vládnom návrhu zákona o štátnom dlhu a štátnych zárukách . Páni poslanci, páni predsedovia poslaneckých klubov, žiadam vás, aby ste na 17.00 hodinu v zmysle všeobecného súhlasu zohnali poslancov na hlasovanie do rokovacej sály, ktoré bude nasledovať po prerokovaní prvého čítania o vládnom návrhu zákona pod tlačou 1491. Návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady č. 1687. Vládny návrh zákona uvedie minister financií Slovenskej republiky František Hajnovič. Prosím, pán minister, aby ste sa ujali slova. F. Hajnovič, minister financií SR: Ďakujem. Vážený pán predsedajúci, vážená Národná rada, dovoľte mi stručne uviesť v prvom čítaní návrh zákona o štátnom dlhu a štátnych zárukách. Jednou z dôležitých podmienok na vstup Slovenskej republiky do Európskej únie je dodržiavanie odporúčaných maastrichtských kritérií pri zadlžovaní štátu. Problematike štátneho dlhu je preto potrebné venovať osobitnú pozornosť tak z hľadiska jeho absolútneho nárastu, ako aj z hľadiska rešpektovania požiadaviek na zvýšenie efektívnosti a transparentnosti postupu pri zabezpečovaní celého procesu správy štátneho dlhu. V súčasnosti nie je komplexne spracovaný právny rámec riadenia štátneho dlhu, ako aj preberania štátnych záruk. Predložený návrh zákona vymedzuje zodpovednosť, práva a povinnosti pri správe štátneho dlhu, ako aj podmienky a postupy pri preberaní a správe štátnych záruk za úvery a dlhopisy. Prijatím navrhovaného zákona sa zvýši ucelenosť a transparentnosť v oblasti výpožičiek štátu a štátnych záruk, čo prispeje aj k zvýšeniu hospodárnosti dlhovej služby. Vážená Národná rada, dovoľte mi, aby som vás požiadal o podporu pre predložený vládny návrh zákona o štátnom dlhu a štátnych zárukách a aby som vás požiadal o jeho posunutie do druhého čítania. Ďakujem za pozornosť. I. Presperín, podpredseda NR SR: Ďakujem, pán minister. Dávam slovo spravodajcovi navrhnutého gestorského výboru pre financie, rozpočet a menu poslancovi Vladimírovi Bajanovi. V. Bajan, poslanec: Ďakujem pekne, pán podpredseda. Vážené kolegyne, kolegovia, dovoľte mi, aby som v zmysle zákona Národnej rady č. 350/1996 Z. z. o rokovacom poriadku vystúpil k tomuto vládnemu návrhu o štátnom dlhu a štátnych zárukách ako spravodajca. Uvedený návrh bol doručený poslancom v stanovenej lehote, čím boli splnené podmienky určené § 72 ods. 1 Národnej rady o rokovacom poriadku, t. j. doručenie najmenej 15 dní pred schôdzou Národnej rady, na ktorej sa uskutoční jeho prvé čítanie. Predseda Národnej rady posúdil uvedený návrh podľa § 70 ods. 1 Národnej rady o rokovacom poriadku a podľa legislatívnych pravidiel a zaradil ho na rokovanie tejto 60. schôdze Národnej rady. Uvedený návrh spĺňa z formálnoprávnej stránky všetky náležitosti návrhu zákona uvedené v § 67 a 68 zákona Národnej rady Slovenskej republiky o rokovacom poriadku, ako i náležitosti určené v legislatívnych pravidlách. Pán predsedajúci, v prípade, že by sme odsúhlasili tento návrh po rozprave do druhého čítania, budem odporúčať, aby tento návrh zákona išiel okrem výboru pre financie, rozpočet a menu ako gesčnému i ústavnoprávnemu výboru. Ďakujem a môžete otvoriť rozpravu. I. Presperín, podpredseda NR SR: Ďakujem, pán poslanec, prosím, zaujmite mieste pre spravodajcov, pán poslanec Bajan. Otváram všeobecnú rozpravu o tomto bode programu. Konštatujem, že písomne nebol prihlásený nikto z poslancov. Pýtam sa, kto sa hlási ústne? Konštatujem, že nikto sa nehlási do rozpravy ústne. Vyhlasujem teda všeobecnú rozpravu o tomto bode programu za skončenú. Prerušujem rokovanie k tomuto bodu programu. Vážení páni poslanci, panie poslankyne, v zmysle schváleného postupu na tejto schôdzi Národnej rady žiadam vás teraz, aby ste prišli do rokovacej sály, budeme hlasovať o jednotlivých prerokovaných návrhoch zákonov, ktoré odôvodnil a za vládu predložil pán minister Hajnovič. Páni poslanci, pán poslanec Oberhauser, ešte v rámci schváleného programu mala byť informácia ministra financií Slovenskej republiky o hospodárení s pohľadávkami Slovenskej konsolidačnej. Prosím, pán poslanec, keby ste súhlasili s tým, a takisto aj ostatní poslanci, aby pán minister Hajnovič mohol predložiť túto informáciu zajtra vzhľadom na to, že bola len dnes schválená ako doplnok programu a objektívne nie je možné dať ju v priebehu takého krátkeho času. Je všeobecný súhlas s tým, aby mohol... (Súhlasná reakcia pléna.) Ďakujem pekne. Zajtra o 9.00 hodine, pán minister, začneme vašou informáciou k tomuto bodu programu. Prosím, páni poslanci, panie poslankyne, najskôr pristúpime k hlasovaniu v prvom čítaní o prerokovaných návrhoch zákonov. Ako o prvom budeme hlasovať o vládnom návrhu zákona, ktorým sa mení a dopĺňa zákon č. 385/1999 Z. z. o kolektívnom investovaní v znení neskorších predpisov (tlač 1483). Spravodajcom bol pán poslanec Tatár. Prosím, aby sme najskôr uskutočnili prvé hlasovanie podľa § 73 ods. 3 zákona o rokovacom poriadku. (Ruch v sále.) Prosím pokoj. P. Tatár, poslanec: Vážený pán predsedajúci, prosím, dajte hlasovať o tom, že uvedený návrh zákona (tlač 1483) sa prerokuje v druhom čítaní. I. Presperín, podpredseda NR SR: Dávam hlasovať o tomto návrhu, ktorý predniesol pán spoločný spravodajca. To znamená, aby sme tento vládny návrh zákona posunuli a prerokovali v druhom čítaní. Prosím, keby ste hlasovali o tomto návrhu. Hlasujte, prosím. (Nedostatočný počet poslancov v rokovacej sále.) I. Presperín, podpredseda NR SR: Páni poslanci, žiadam vás, aby ste prišli do rokovacej sály. Žiadam vás, aby ste sa dostavili na hlasovanie o prerokovaných návrhoch zákonov, ktoré predkladá vláda Slovenskej republiky do Národnej rady. Ešte raz vás žiadam, páni poslanci, aby ste prišli do rokovacej sály. Páni predsedovia poslaneckých klubov, žiadam vás, aby ste zabezpečili účasť tých svojich poslancov, ktorí nie sú prítomní a nie sú ani ospravedlnení. Žiadam vás, páni poslanci a panie poslankyne, aby ste prišli do rokovacej sály na hlasovanie. Páni poslanci, osobitne vyzývam nezávislých pánov poslancov, ktorých tu chýba najviac, ako pozerám. Máme ich 31, ale 31 ich tu nie je. Pán poslanec Tatár, prosím, keby ste ešte raz predniesli svoj návrh ako spoločný spravodajca. P. Tatár, poslanec: K tlači 1483 – novela zákona o kolektívnom investovaní. Budeme hlasovať o tom, aby bol návrh zákona prerokovaný v druhom čítaní. I. Presperín, podpredseda NR SR: Prosím, hlasujte o tomto návrhu, ktorý predložil pán spoločný spravodajca. Hlasujte. (Hlasovanie.) Prítomných je 103 poslancov, za 102, proti nikto, nehlasoval 1. Konštatujem, že sa Národná rada uzniesla, že tento vládny návrh zákona prerokuje v druhom čítaní. Prosím, aby sme pristúpili k druhému hlasovaniu. P. Tatár, poslanec: Odporúčam podľa rokovacieho poriadku a v súlade s rozhodnutím predsedu Národnej rady prideliť v druhom čítaní na prerokovanie návrh zákona okrem výboru pre financie, rozpočet a menu aj ústavnoprávnemu výboru. Ako gestorský navrhujem výbor pre financie, rozpočet a menu a odporúčam, aby výbory uvedený návrh prerokovali do 26. júna a gestorský výbor do 28. júna 2002. I. Presperín, podpredseda NR SR: Prosím, môžeme hlasovať o tomto návrhu, ktorý predniesol pán spoločný spravodajca. Hlasujte, prosím. Hlasujte. (Hlasovanie.) Prítomných je 102 poslancov, za 99, proti nikto, zdržal sa 1, nehlasovali 2. Konštatujem, že Národná rada pridelila návrh zákona výborom, určila gestorský výbor, ako aj lehotu výborom na prerokovanie návrhu v druhom čítaní. Ďalej nasleduje hlasovanie o vládnom návrhu zákona o burze cenných papierov (tlač 1466). Takisto spoločným spravodajcom bol poslanec Peter Tatár. Prvé hlasovanie prosím. P. Tatár, poslanec: Navrhujem hlasovať o tom, že tento návrh zákona (tlač 1466) prerokujeme v druhom čítaní. I. Presperín, podpredseda NR SR: Hlasujte, prosím. Hlasujte. (Hlasovanie.) Prítomných je 106 poslancov, za 102, proti nikto, zdržal sa 1, nehlasovali 3. Konštatujem, že Národná rada sa uzniesla, že tento vládny návrh zákona prerokuje v druhom čítaní. Prosím druhé hlasovanie. P. Tatár, poslanec: Podľa rokovacieho poriadku a rozhodnutia predsedu Národnej rady navrhujem prideliť v druhom čítaní návrh zákona výboru pre financie, rozpočet a menu a ústavnoprávnemu výboru. Ako gestorský určiť ústavnoprávny výbor. A termíny: výbory návrh prerokovať do 26. júna a gestorský výbor do 28. júna 2002. I. Presperín, podpredseda NR SR: Hlasujeme. Hlasujte. (Ruch v sále.) (Hlasovanie.) Prítomných je 106 poslancov, za 104, proti nikto, zdržal sa 1, nehlasoval 1. Konštatujem, že Národná rada pridelila návrh zákona výborom, určila gestorský výbor, ako aj lehotu výborom na prerokovanie návrhu zákona v druhom čítaní. Pokračujeme hlasovaním o vládnom návrhu zákona, ktorým sa mení a dopĺňa zákon Slovenskej národnej rady č. 194/1990 Zb. o lotériách a iných podobných hrách v znení neskorších predpisov (tlač 1477). Spravodajcom je pán poslanec Brocka. Prosím prvé hlasovanie.